text: Блог за компютри и образование | Tag | DS-7732NI-I4
  Tag Archives: DS-7732NI-I4
  Posted on 19 април 2021 by mihaylov
  В училище разполагам с NVR DS-7732NI-I4 на Hikvision, който е страхотна машина и аз съм много доволен от него. Устройството стандартно се купува без дискове. Първоначално му инсталирах един 6 терабайтов Western Digital Purple. След около година и увеличение на камерите добавих още един идентичен носител. Тогава имах и два ненужни твърди диска на Seagate по 500 гигабайта и въпреки, че не са предназначени за видеонаблюдение добавих и тях. Общият обем за съхранение стана около 12TB, което беше достатъчно за записи за около два месеца.
  С времето добавих още камери, а преди няколко седмици купих 5 камери и трябваше да добавя още един твърд диск, за да имам достатъчно място за съхранение. В случая купих 10 терабайта Western Digital Purple. За да го инсталирам трябваше да махна единият от двата диска на Seagate, защото в NVR-а има място само за 4. Загледах се, че освен четирите SATA порта има и още един допълнителен пети.
  Оставих NVR-а да работи с 3 диска Western Digital Purple и един Seagate, и се зарових в Интернет. По спецификация този порт се оказа eSATA, но незнайно защо не беше изведен от външната страна на устройството. Не успях да намеря информация мога ли да включа пети диск в този порт и реших да експериментирам.
  Отново отворих NVR-а и свързах извадения по-рано от мен 500 GB Seagate със SATA кабел за платката. Оказа се обаче, че няма пети захранващ кабел и аз добавих едно разклонителче, с което разполагах. Опасявах се, че мощността на захранването няма да е достатъчна, но след включването се оказа, че няма никакви проблеми. Общия капацитет на мястото за съхранение стана около 21,5 TB, което е за около 2 месеца и половина видеозапис. Скоро обаче ще добавя още камери и това време ще намалее до около 2 месеца.
  Вече 2 седмици устройството работи перфектно с 5 твърди диска, въпреки че по спецификация е предвидено само за 4.